**Otázka od subjektu:**

Ako AISP/PISP by sme chceli poskytovať služby vyšším územným celkom. VÚC sú povinne klientmi Štátnej pokladnice, ktorá je poskytovateľom platobných služieb. Má Štátna povinnosť sprístupniť platobné účty, ktoré vedie pre VÚC prostredníctvom vyhradeného rozhrania (API)?

**Odpoveď**

Štátna pokladnica je zriadená [zákonom č. 291/2002 Z. z. o Štátnej pokladnici](https://www.slov-lex.sk/pravne-predpisy/SK/ZZ/2002/291/20160101.html) a o zmene a doplnení niektorých zákonov v znení neskorších predpisov („zákon o Štátnej pokladnici“). Podľa § 3 ods. 1 zákona o Štátnej pokladnici sa zriaďuje orgán štátnej správy s názvom Štátna pokladnica ako rozpočtová organizácia zapojená na štátny rozpočet prostredníctvom rozpočtovej kapitoly Ministerstva financií Slovenskej republiky. Cieľom Štátnej pokladnice je zabezpečiť realizáciu rozpočtu klienta. Klientmi Štátnej pokladnice sú subjekty uvedené v ustanovení § 2a ods. 1 zákona o Štátnej pokladnici, najmä subjekty verejnej správy, vrátane vyšších územných celkov, rozpočtových organizácií vyšších územných celkov a príspevkových organizácií vyšších územných celkov. Pôsobnosť Štátnej pokladnice je upravená v  § 6 zákona o Štátnej pokladnici.

Podľa § 2 ods. 3 písm. f) [zákona č. 492/2009 Z. z. o platobných službách](https://www.slov-lex.sk/pravne-predpisy/SK/ZZ/2009/492/20201229) a o zmene a doplnení niektorých zákonov v znení neskorších predpisov („zákon o platobných službách“) sa poskytovateľom platobných služieb rozumie aj Štátna pokladnica, Exportno-importná banka Slovenskej republiky, miestne orgány štátnej správy, obce a vyššie územné celky, ak sú podľa osobitného zákona oprávnené poskytovať platobné služby a ak nejde o činnosti, ktoré sa týkajú zabezpečovania verejných potrieb. Vyššie uvedené ustanovenie je transpozíciou článku 1 ods. 1 písm. f) [smernice PSD2](https://eur-lex.europa.eu/legal-content/sk/TXT/?uri=CELEX%3A32015L2366), podľa ktorého poskytovateľmi platobných služieb nie sú členské štáty a ich regionálne, či miestne orgány, ak konajú ako orgány verejnej moci.

Platobnou iniciačnou službou sa podľa ustanovenia § 2 ods. 43 zákona o platobných službách rozumie predloženie platobného príkazu na pokyn používateľa platobných služieb vo vzťahu k platobnému účtu, ktorý je prístupný online prostredníctvom internetu a je vedený u iného poskytovateľa platobných služieb.

Službou informovania o platobnom účte je podľa ustanovenia § 2 ods. 44 zákona o platobných službách online služba prostredníctvom internetu alebo iného elektronického distribučného kanálu spočívajúca v poskytovaní konsolidovaných informácií o jednom alebo viacerých platobných účtoch, ktoré sú prístupné online prostredníctvom internetu alebo iného elektronického distribučného kanálu a ktoré má používateľ platobných služieb vedené u iného poskytovateľa platobných služieb alebo u viacerých poskytovateľov platobných služieb.

**Ministerstvo financií Slovenskej republiky** ako gestor zákona o platobných službách poskytol Národnej banke Slovenska k vyššie uvedenej otázke stanovisko, v ktorom sa konštatuje, že podľa § 3a ods. 1 a § 3b ods. 1 zákona o platobných službách, používateľ platobných služieb môže využiť platobnú iniciačnú službu alebo službu informovania o platobnom účte, len ak je jeho platobný účet prístupný online prostredníctvom internetu. Podmienka o prístupnosti platobného účtu online prostredníctvom internetu je rovnako obsiahnutá vo vyššie uvedených definíciách podľa § 2 ods. 43 a 44 zákona o platobných službách.

**Štátna pokladnica** poskytla Národnej banke Slovenska stanovisko z ktorého vyplýva, že nevedie platobné účty, ktoré sú klientom prístupné online prostredníctvom internetu. Účty klientov Štátnej pokladnice sú prístupné prostredníctvom Informačného systému Štátnej pokladnice. Informačný systém Štátnej pokladnice („IS ŠP“) je súčasťou systému Štátnej pokladnice, ktorý je definovaný v ustanovení § 2 zákona o Štátnej pokladnici. Bližšie informácie o aplikáciách a systémoch, prostredníctvom ktorých pristupujú klienti do IS ŠP sú uvedené na [webovom sídle Štátnej pokladnice](https://www.pokladnica.sk/sk/informacny-system/informacny-system-SP). Technická realizácia systému Štátnej pokladnice bola zrealizovaná podľa Stratégie budovania systému Štátnej pokladnice do roku 2002, ktorá vyplýva z Uznesenia vlády Slovenskej republiky č. 434/2000.

Na webovom sídle Štátnej pokladnice sú prístupné aj ďalšie súvisiace informácie ako napríklad:

* [Aktuálne platné technické požiadavky na pripojenie do komunikačno-technologickej infraštruktúry DataCentra k systému Štátnej pokladnice](https://www.pokladnica.sk/sk/informacny-system/poziadavky-na-technicke-vybave),
* [Popis a požiadavky pre priame prepojenie informačného systému klienta a IS ŠP](https://www.pokladnica.sk/sk/informacny-system/prepojenie-systemov-klienta-na).

Štátna pokladnica podľa ustanovenia § 6 ods. 1 písm. h) zákona o Štátnej pokladnici vedie a spravuje účty klienta na zmluvnom základe a v zmysle ustanovenia § 6 ods. 1 písm. a) zákona o Štátnej pokladnici realizuje rozpočet klienta podľa zákona o Štátnej pokladnici.